  Майя Бывальцева Россилэсь сборнойзэ Рио-де-Жанейроын Паралимпи шудонъёсы пыриськонлэсь палэнтӥзы. Сыӵе пуктэт кутӥз Калыккуспо паралимпи комитет. Солы инъет луиз Допинген нюръяськонъя дунневыл агентстволэн Ричард Макларенлэн кивалтэмез улсын ужась эрико ӧриезлэн докладэз, ивортэ «Российская газета». «Макларенэн ортчытэм эскеронъёслы йылпумъянъёсын ми трос дыр ӵоже ужамы, Росси палэз кылзӥмы, но со аслэсьтыз шонер луэмзэ тукыны ӧз быгаты. Россиысь Паралимпи комитетлэсь ёзчи луонзэ ми огдырлы дугдытӥськомы, озьыен, Россилэсь сборнойзэ Паралимпи шудонъёсы ум лэзиське», — вераз пресс-конференциын комитетлэн кивалтӥсез Филипп Крэйвен. Докладъя, Россиысь паралимпиецъёслэн ӧжытсэ 35 положительной допинг-пробаоссы2011-тӥ но 2015-тӥ аръёс куспын ышизы. Соин сэрен 2014-тӥ арын Сочиын Паралимпиае пыриськем спортменъёслэсь басьтэм вань допинг-пробаосты выльысь эскерыны чакламын. Калыккуспо паралимпи комитетлэсь пуктэтсэ палэнтыны курыса, Россия Спортъя арбитраж судэ вазиськиз. Сое эскерыны 21 нунал вань. Рио-де-Жанейрое Удмуртиысь мыныны кулэ вал велосипедистъёс Сергей Пудов но Арслан Гильмутдинов, ӝӧквыл теннисэн шудӥсь Надежда Пушпашева. Тодэ вайытом, допинген сэрен Россилэсь сборнойзэ Олимпи шудонъёслэсь но палэнтыны выризы. Озьы ке но, тросэз спортсменъёс быгатӥзы Бразилие мыныны. Удмуртилэсь Шудонъёсы пырисько гимнаст Давид Белявский, ыбылӥськись Дарья Вдовина но велосипедист Сергей Шилов. Паралимпи шудонъёс Рио-де-Жанейроын ортчозы 7-тӥысен 18-тӥ куарусёнозь. Тегъёс: Спорт Паралимпиада Бразилия Рио-де-Жанейро  